མདོར་ན་རིས་མེད་ཀྱི་དགོན་སྡེ་ཁག་ཙམ་ལས་གཞན་པའི་ཚོགས་སྒེར་ཁག་གི་ངོས་ནས་ཆོས་ལུགས་སོགས་ཀྱི་བྱེད་སྒོ་ག་རེ་སྤེལ་ཡང་ཕལ་ཆེ་བ་ཞིག་ལ་ངོ་གདོང་གི་དགོས་དོན་ལས་ལྷག་པའི་དམིགས་ཡུལ་ནག་པོ་ཞིག་ཡོད་པ་ནི་བཤད་མི་དགོས་པ་ལྟ་བུ་རེད།བོད་པ་དང་བོད་པའི་མཉམ་དུ་འབྲེལ་བ་བྱེད་མི་ཐུབ་པ་དང་།རང་གི་ཁ་གཏད་དེ་ཐབས་ཤེས་གང་ཡོད་ཀྱིས་༧གོང་ས་མཆོག་ལ་སྐུར་འདེབས་ཞུ་མཁན་ཡིན་པར་སྒྲུབ་གང་ཐུབ་བྱས་རྗེས།མི་དེ་དག་ནི་༧གོང་ས་མཆོག་ལ་དད་གུས་མི་བྱེད་མཁན་དང་སྐུར་འདེབས་ཞུ་མཁན་ཡིན་ཚུལ།དེ་དག་དང་མཉམ་དུ་འབྲེལ་བ་མི་བྱེད་པ་དང་།སྡིངས་ཆ་གཅིག་ཏུ་སྡོད་མི་ཐུབ་ཚུལ་བརྗོད་ཀྱི་ཡོད་ཀྱང་།བོད་མིའི་དགྲ་བོ་རྒྱ་དམར་གཞུང་གིས་༧གོང་ས་མཆོག་ལ་ཆབ་སྲིད་ཐད་ཀྱི་ལོག་སྤྱོད་རང་བཞིན་དང་།ཆོས་ལུགས་ཐད་ཀྱི་གཡོ་ཟོལ་རང་བཞིན།བྱ་ཐབས་ཐད་ཀྱི་མགོ་སྐོར་རང་བཞིན་ཞེས་ཚད་ལས་བརྒལ་བའི་གཞི་མེད་སྐུར་འདེབས་བྱས་དང་བྱེད་བཞིན་ཡོད་ཀྱང་།དེ་དག་དང་མཉམ་དུ་སྡོད་ས་རག་ན་སྡོད་ཐུབ་ཅེས་བརྗོད་བཞིན་པ་སོགས་བཙན་བྱོལ་ནང་ཆོས་མིན་སྲིད་མིན་གྱི་འཁྲབ་སྟོན་པ་མང་པོ་ཞིག་མཐོང་རྒྱུ་ཡོད།།